Hölgyeim és Uraim, Kedves Díjazottak, Tisztelt Vendégeink

* Sokszor idéztem az elmúlt hónapokban egy korábbi kitüntetettnek, Budapest néhai díszpolgárának, a legendás Garas Dezsőnek szavait – hálás vagyok, hogy most e helyről, főpolgármesterként is idézhetem.
* Ő azt mondta egyszer, hogy olyan városban szeretne élni, ahol mindenhova az van kiírva: fűre lépni szabad.
* Nem szűnök szeretni ezt a mondatot.
* Szeretem, mert benne van a számomra, és meggyőződésem szerint Budapest jövője szempontjából is a két legfontosabb dolog.
* Hogy ez a város, közös otthonunk legyen zöld.
* És hogy ez a város, a közös otthonunk, legyen szabad.
* Hogy Budapest mitől lesz zöld, azt nagyobbrészt mégiscsak az én dolgom megmondani, ezzel bíztak meg a budapestiek.
* Igényel elkötelezettséget, van, hogy harcosat, de leginkább okos döntéseket, megfontolt beruházásokat.
* Kell hozzá emberség és szolidaritás, és annak elfogadása hogy ha szembe kerül egymással a jelen csillogása és a jövő szempontjai, nekünk mindig a jövőt kell választanunk.
* Így tehetjük az előttünk álló öt évben Budapestet Kelet-Közép Európa legzöldebb, ezáltal legélhetőbb városává.
* De hogy mitől lesz Budapest szabad, arra a válasz nem magától értetődő.
* Mert a szabadság sokszínű és sokrétű.
* A szabadság hit és szenvedély.
* A szabadság elvek és eszmék összessége.
* A szabadság kultúra, a szabadság életmód.
* De egy biztos: a szabadság a közösség ügye kell legyen.
* Mert én hiszem: bennünket Budapesten az ezer és egy apró különbségünk – a származásunk és a neveltetésünk, a hitünk és a világnézetünk vagy a különböző vérmérsékletünk – ellenére, összeköt egymással valami sokkal erősebb:
* A városunk és a szabadság szeretete.
* Ha a szabadság ügyét a közösség valódi ügyévé, összetartó erejévé gyúrjuk, akkor Magyarország fővárosát olyan hellyé tehetjük, amelynek nem kell választania haza és haladás, nemzet és Európa, *rend és szabadság* között.
* Ha képesek vagyunk ezen szempontok összehangolására, akkor Budapestből olyan várost csinálhatunk, amely méltó a múltjához, de komfortos a jövőjével - a *világ* megváltozott jövőjével is.

Hölgyeim és Uraim.

* *A szívből buzog minden – Magyarország szíve Pest és Buda –* így mondta még Széchenyi István.
* Ma úgy mondjuk: Budapest a nemzet fővárosa.
* Így mondjuk pártállástól, hitvallástól függetlenül.
* De ha a mi városunk Magyarország szíve, a nemzet fővárosa, akkor fejlesztése, támogatása sem lehet más, csakis igazi, cáfolhatatlan nemzeti érdek.
* Vagyis Budapest jövője nem múlhat semmiféle pártszimpátián, sem üzleti megfontoláson, végképp nem önös hatalmi érdeken.
* Következik ebből két fontos dolog, amit városvezetésnek, országvezetésnek is szem előtt kell tartania.
* Egyrészt, hogy Budapest nem az egyik vagy a másik oldalé. Budapest a budapestieké. A nemzet fővárosa pedig az egész nemzeté.
* Budapest mindenkié.
* Másrészt Budapestnek az embereket *egyesíteni képes*, *szabad* és *a köztársaságnak otthont adó* várossá kell válnia.
* Értenünk kell és el kell fogadnunk a felelősségünket, amellyel nemcsak az itt élőkért, hanem minden honfitársunkért tartozunk.
* Budapestnek olyan helynek és olyan közösségnek kell lennie, amelyben minden magyar otthon érzi magát. Amelyet minden magyar a sajátjának érez.
* Mert Budapest mindenkié.
* Ebből következően pedig három egyszerű igazságon kell alapulnia Budapest önkormányzatiságának, ahogy az új közgyűlés alakuló ülésén is mondtam.
* Senki sem dönthet a budapestiekről a budapestiek nélkül.
* Senki sem veheti el a budapestiektől azt, ami a budapestieké.
* Senki sem veheti el a budapestiektől, azt, ami még csak nem is az övék, hanem a gyerekeiké és az unokáiké; vagyis a *jövőt*.
* Mert most és itt, amikor Budapest születésnapját ünnepeljük, emlékeznünk kell és mindenkit *emlékeztetnünk* kell arra:
* Budapest az a kivételes európai főváros, amelyet nem az uralkodói hatalom teremtett meg.
* Hanem éppen annak ellenében jött létre és szerezte meg fővárosi jogát.
* És mi 146 év múltán is csak ahhoz ragaszkodunk, amit megalakuláskor biztosított a törvény a városnak, idézem:
* *„Önkormányzati jogánál fogva a főváros saját belügyeiben önállóan intézkedik, határoz és szabályrendeletet alkot, s határozatait és szabályrendeleteit saját közegei által hajtja végre*…”
* Márpedig amit 146 éve éppen az uralkodó elit akaratával szemben küzdöttek ki maguknak a város lakói, azt az 146 év múltán is készek megvédeni.
* Igen, akár az uralkodó elit akaratával szemben is.
* Mert senki, de senki nem leckéztetheti, végképp nem büntetheti a budapestieket azért, mert világossá tették demokratikus akaratukat.
* És senki, de senki nem állhatja útját annak, hogy ezt a demokratikus akaratot érvényre is juttassuk.
* Budapest ebben nincs egyedül, Budapest nincs magára hagyva
* Nem csak Európa és a világ figyel most ránk, de sorsunk sok szempontból össze van kötve más nagyvárosok sorsával.
* És ha rákényszerítenek bennünket, hát mi készek vagyunk használni ennek a szabad városi sorsközösségnek leküzdhetetlen erejét.

Tisztelt Hölgyeim és Uraim

* Kár tagadni, hogy a helyzet amiben most Önök előtt állok, legalábbis furcsa – a magyar politikai kultúrában bizonyos az.
* Hiszen a rangos díjakat, méltó elismeréseket, amelyeket átadni készülök, még az előző Fővárosi Közgyűlés, az előző főpolgármester vezetésével szavazta meg.
* Az én hitem szerint azonban semmiféle politikai távolság nem írhatja felül a tiszteletet és megbecsülést, amelyet a teljesítmény és az erőfeszítés megérdemel.
* Engedjék meg tehát, hogy a budapestiek nevében megköszönjem mindazt, amit a városunkért, közös otthonunkért tettek
* Köszönöm, hogy meghallgattak.